Здравейте,  

Живеем в село, имаме голям двор, където има няколко ореха. Нямаме преки съседи. Има само едно лозе зад оградата ни, което беше купено тази година. Видяхме въпросният купувач на лозето да си бере орехи от нашето дърво, което излиза от оградата към неговия имот. След което решихме да обрулим долните клони и от двете страни. Следователно той е видял, че сме го направили и заплашва да ни съди на основание, че няколко дървета са твърде близо до оградата, ако не ги отрежем до една седмица. Това са един много стар орех и много стара слива. Ние разчистихме листата след като обрулихме ореха. Имахме пререкание с въпросния мъж и сега просто се заяжда, защото нямаше проблем с дървото, докато си береше цели касетки от неговата страна, а сега му пречи. Това не е двор или къща, а лозе, орехът не пречи с нищо, много е стар, а оградата е слагана от нас. Не искаме да си режем дърветата, но не искаме да плащаме разноски по дело. (В интернет прочетох решение от подобно дело, където ищецът е осъден да плати разноските.) Има ли основание?




Могат ли да ме осъдят за дърво излизащо в чужд имот?
====================================================

 

Здравейте, Ваня,


съгласно чл. 52 от Закона за собствеността – “не се позволява да се посаждат дървета до имота на съседа на по-малко разстояние от 3 метра за високите дървета, 1,5 метра за средните и 1 метър за ниските. Съседът може да иска разрешение от кмета на общината, района или кметството да бъдат отсечени клоните на дърветата, които се простират над неговия имот, и корените, които преминават в неговия имот. По същия ред той може да иска да бъдат преместени дърветата, които са посадени на по-близки разстояния от посочените по-горе.”  

В тази връзка съседът може да подаде сигнал до кмета на общината и той да издаде предписание съобразно цитираната разпоредба.


Поздрави,  

адв. Николина Митова  

тел. 0898 303092


